b'\n_START_ARTICLE_\nAnne-Grethe Foss\n_START_PARAGRAPH_\nAnne-Grethe Foss (f\xc3\xb8dt 10. april 1942 i Horsens) er en dansk arkitekt og tidligere administrerende direkt\xc3\xb8r for Metroselskabet 1993-2009, samt nuv\xc3\xa6rende viceadministrerende direkt\xc3\xb8r for Metroselskabet og Hovedstadens Letbane.\n_START_SECTION_\nBaggrund og karriere\n_START_PARAGRAPH_\nAnne-Grethe Foss er f\xc3\xb8dt i Horsens som datter af grosserer Aage Lyn\xc3\xb8e (1916-87) og Else Betty Vilma Nielsen (f\xc3\xb8dt 1916). Ca. 1968 blev hun uddannet arkitekt. Hendes speciale handlede om en metrolinje mellem Kongens Nytorv og \xc3\x98sterport med en station ved Marmorkirken. Inspirationen til metro i K\xc3\xb8benhavn kom fra Paris, hvor Foss havde v\xc3\xa6ret udvekslingsstuderende. _NEWLINE_I 1969 blev hun ansat som byplankonsulent ved Skaarup Jespersen, og blev to \xc3\xa5r senere ansat som l\xc3\xa6rer ved Kunstakademiets Arkitektskole, hvor hun ligeledes var i to \xc3\xa5r. Fra 1973-75 arbejdede hun som statens kommiterede i byplansager, inden hun i 1975 blev fuldm\xc3\xa6gtig i Milj\xc3\xb8ministeriets Departement; en stilling hun havde frem til 1981, hvorefter hun blev ansat i Trafikministeriets Planl\xc3\xa6gningsafdeling; hvor hun i 1985 blev kontorchef. 1989-90 var hun kontorchef i KTAS, og 1990-93 planl\xc3\xa6gningschef i DSB._NEWLINE_I 1993 blev hun administrerende direkt\xc3\xb8r for det nyetablerede \xc3\x98restadsselskabet (skiftede i 2007 navn til Metroselskabet), hvis opgave var at bebygge \xc3\x98restaden p\xc3\xa5 Amager F\xc3\xa6lled, samt at bygge de f\xc3\xb8rste tre etaper af minimetroen i K\xc3\xb8benhavn, som var blevet vedtaget af Folketinget \xc3\xa5ret forinden. I 2009 tr\xc3\xa5dte hun tilbage som administrerende direkt\xc3\xb8r for Metroselskabet, men fik i stedet titlen som "viceadministrerende direkt\xc3\xb8r", hvilken hun stadig har.\n_START_SECTION_\nPrivate forhold\n_START_PARAGRAPH_\nPrivat blev Anne-Grethe Foss i 1960 gift med arkitekten Ole Foss, med hvem hun har s\xc3\xb8nnen Nikolaj (f\xc3\xb8dt 1961). Parret blev skilt i 1968. Fra 1975 til 1983 dannede hun par med civilingeni\xc3\xb8ren Gert Moltke. Sammen har de s\xc3\xb8nnen Rasmus (f\xc3\xb8dt 1977), samt datteren Ida (f\xc3\xb8dt 1980).'